Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วยประเทศไทยได้รับมอบหมายให้เป็นเจ้าภาพ
จัดการประชุมรัฐมนตรีต่างประเทศอาเซียน (Asean Ministerial
Meeting : AMM) การประชุมรัฐมนตรีต่างประเทศอาเซียนกับรัฐมนตรีต่างประเทศคู่เจรจา
(Post Ministerial Conferences
: PMC) และการประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย
- แปซิฟิก (Asean Regional Forum
: ARF) ระหว่าง ๑๗ 
๒๓ กรกฎาคม พ.ศ. ๒๕๕๒ ณ จังหวัดภูเก็ต โดยมีผู้แทนระดับสูง จำนวน ๒๖ ประเทศ และ ๒
องค์กร เข้าร่วมการประชุมดังกล่าว

จากสถานการณ์การชุมนุมประท้วงและขัดขวาง
การประชุมสุดยอดอาเซียนกับประเทศคู่เจรจา ครั้งที่ ๑๔ ระหว่าง วันที่ ๑๐ - ๑๒
เมษายน พ.ศ. ๒๕๕๒ ณ โรงแรมรอยัล คลิฟ บีช รีสอร์ท พัทยา จังหวัดชลบุรี
จนขยายลุกลามเป็นเหตุการณ์การก่อความไม่สงบ ซึ่งขัดต่อบทบัญญัติของกฎหมายและรัฐธรรมนูญแห่งราชอาณาจักรไทย
เป็นเหตุให้ไม่สามารถดำเนินการประชุมจนแล้วเสร็จได้ ทำให้เกิดผลเสียหายต่อประเทศไทย
ทั้งในด้านภาพลักษณ์ เศรษฐกิจ
และความเชื่อมั่นในระบบบริหารราชการแผ่นดินของประเทศไทย สำหรับการประชุมในครั้งนี้
ปรากฏว่ามีความพยายามจากบุคคลบางกลุ่มที่จะดำเนินการขัดขวางหรือก่อความวุ่นวายในบริเวณพื้นที่ที่จะจัดการประชุมที่จังหวัดภูเก็ต
ในลักษณะเช่นเดียวกับเหตุการณ์ที่พัทยาอีกครั้ง
ประกอบกับพื้นที่จังหวัดภูเก็ตเป็นแหล่งท่องเที่ยวที่สำคัญ
ซึ่งอาจมีกลุ่มผู้ก่อความไม่สงบ ทั้งจากภายในประเทศและจากภายนอกประเทศ
เข้ามาก่อเหตุร้ายในห้วงเวลาการประชุม
เพื่อทำลายภาพลักษณ์การท่องเที่ยวและเศรษฐกิจของประเทศไทย
ดังนั้นเพื่อให้การบริหารจัดการในการรักษาความปลอดภัยในการประชุมมีเอกภาพ
เนื่องจากมีหน่วยงานหลายหน่วยงานร่วมในการปฏิบัติงาน จึงมีความจำเป็นอย่างยิ่งที่จะต้องกำหนดมาตรการป้องกันและแก้ไขมิให้เกิดสถานการณ์ที่ทำให้การประชุมดังกล่าวไม่ประสบผลสำเร็จ
หรือหากเกิดสถานการณ์ขึ้นเจ้าหน้าที่รัฐสามารถแก้ไขปัญหาให้ยุติโดยเร็ว
โดยไม่ส่งผลกระทบต่อความมั่นคงภายในราชอาณาจักร

อาศัยอำนาจตามความในมาตรา ๑๕ แห่งพระราชบัญญัติการรักษาความมั่นคงภายในราชอาณาจักร
พ.ศ. ๒๕๕๑ อันเป็นกฎหมายที่มีบทบัญญัติบางประการ
เกี่ยวกับการจำกัดสิทธิและเสรีภาพของบุคคล ซึ่งมาตรา ๒๙ และมาตรา ๓๑ ประกอบกับ
มาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑ มาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๓๐ มิถุนายน พ.ศ. ๒๕๕๒ และวันที่ ๙ กรกฎาคม พ.ศ.
๒๕๕๒ ดังต่อไปนี้

๑.  ให้เขตพื้นที่จังหวัดภูเก็ต และทะเลอาณาเขต
๕ กิโลเมตร รอบจังหวัดภูเก็ต เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการป้องกัน ปราบปราม ระงับ ยับยั้ง
และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักรโดยการจัดทำแผนการดำเนินการในการบูรณาการ
กำกับ ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด
รวมทั้งจัดตั้งศูนย์อำนวยการหรือหน่วยงานที่เรียกชื่ออย่างอื่น
เพื่อปฏิบัติภารกิจการรักษาความปลอดภัยในการประชุมนี้เป็นการเฉพาะ

ทั้งนี้ ให้มีผลบังคับใช้ระหว่าง วันที่ ๑๐ - ๒๔
กรกฎาคม พ.ศ. ๒๕๕๒

ประกาศ
ณ วันที่ ๙ กรกฎาคม พ.ศ. ๒๕๕๒
อภิสิทธิ์
 เวชชาชีวะ
นายกรัฐมนตรี

สุกัญญา/ผู้จัดทำ
๗
เมษายน ๒๕๕๓
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๖/ตอนพิเศษ ๙๗ ง/หน้า ๗๔/๙ กรกฎาคม ๒๕๕๒